L'Ajuntament llança l'agenda urbana ‘pedraiferro’ que unix la programació sociocultural de tots els departaments
13 d’abril 2018

![](/media/w4rcbzeh/75-img_3250_cuerpo.jpg)  
  

L'alcalde de Sagunt, Quico Fernández, junt amb els regidors de Cultura i Joventut, José Manuel Tarazona i Guillermo Sampedro, ha presentat este matí l'agenda urbana “pedraiferro”. Es tracta d'una eina comunicativa amb forma de revista que aglutina la programació sociocultural organitzada pels diferents departaments de l'Ajuntament, principalment Joventut i Cultura, però també inclou actes d'Igualtat, Turisme, Patrimoni de la Humanitat, Universitat Popular, Educació, etc. A més, l'agenda inclou un desplegable a manera de calendari perquè qualsevol ciutadà i ciutadana **“el col·loque en la nevera i sàpia què es fa cada cap de setmana a Sagunt”,** com apuntava l'edil de Joventut.

Després de llançar-se l’edició zero a l'inici de l'any, el projecte es consolida ara sota el paraigua del segell de Capital Cultural Valenciana que la Generalitat ha concedit a Sagunt. L'agenda, de caràcter trimestral, es repartirà en comerços locals i edificis públics, però també en universitats i en centres culturals, ja que la intenció és atraure  gent de València, Castelló i de les comarques de les rodalies. En este tiratge s'han imprés entre 8.000 i 10.000 exemplars.  

El regidor de Joventut, Guillermo Sampedro, ha definit este producte com un element **“atractiu que fuig d’allò institucional. No volem que siga l'agenda de l'ajuntament, sinó una agenda urbana atractiva que la gent busque en els comerços i centres on estarà cada tres mesos”**. També ha explicat que cada edició inclourà dos temes principals en format d'entrevista o reportatge. En este número, que ocupa les activitats d'abril a juny, hi ha un reportatge sobre Sagunt com a Capital Cultural Valenciana i una entrevista al grup musical Marlango, el concert del qual és un dels principals actes culturals del trimestre. Per a Sampedro esta iniciativa **“facilita molt la tasca de difusió de l'ajuntament, que es complementa amb altres iniciatives com els més de 50 panells que s'han instal·lat en places del municipi”.** Per tant, per al regidor **“ja no hi ha excusa per a no vindre a la programació cultural”.**  

José Manuel Tarazona, regidor de Cultura, ha incidit en la necessitat d'oferir una proposta conjunta de tota la programació, que estava **“molt fragmentada. Ara, amb esta proposta innovadora i transversal, tenim la visió global de tot l'esforç que fa l'Ajuntament, perquè pensem que la ciutadania ha d'estar assabentada de tot el que fem”.** El regidor també ha apuntat que, d'esta manera, es poden solucionar més fàcilment alguns problemes de solapament d'actes que es donen en ocasions.​  

![](/media/l5tduzbt/75-portada_cuerpo.jpg)

Tarazona també ha assenyalat que hi ha una **[versió digital de l'agenda​](http://online.flipbuilder.com/nxvl/fnjp/mobile/index.html#p=1)** que està ja disponible en la web. Segons el regidor **“el _feedback_ que hem rebut fins ara és molt positiu i creiem que l'agenda és un encert que està al nivell d'iniciatives similars de la Generalitat o de la ciutat de València. En definitiva, parlem de qualitat i quantitat”.**

Per a concloure l'acte de presentació, l'alcalde de Sagunt, Quico Fernández, ha destacat que **“no ens agrada que la gent no vaja a un acte simplement perquè no sap que s'ha fet. Per tant, aprofitant que enguany se'ns ha reconegut com a Capital Cultural Valenciana, calia fer un esforç i posar en marxa una ferramenta informativa que s'ha concretat en esta revista que, per una banda, respon a criteris de qualitat, de modernitat en el seu disseny i, d'altra banda, facilita que arribe la informació, que és el principal objectiu”.​**  

  

Fernández també ha posat l'accent en la projecció de Sagunt com a **“ciutat de cultura i d'educació de primer nivell, a l'altura de ciutats molt més grans i fins i tot d'algunes capitals. I açò és una inversió que té un retorn en termes socials, però també en termes econòmics. Ser un referent cultural és també un motor econòmic per a la nostra ciutat”.** Finalment, l'alcalde ha agraït el treball dels departaments de Cultura i Joventut i als seus regidors.

El nom de l'agenda, “pedraiferro”, fa una clara referència a dos elements clau de la ciutat de Sagunt. “Pedra” pel nucli històric i “ferro” pel passat industrial i metal·lúrgic del nucli del Port de Sagunt. Buscaven **“un nom que ens represente a tots amb la nostra diversitat”**, ha explicat l'alcalde.

El disseny de l'agenda és un treball de Dani Nebot, Premi Nacional de Disseny que ha sigut l'encarregat també del nou disseny de la imatge corporativa de la Generalitat Valenciana. **“Una persona de prestigi que ha donat en el clau amb la ferramenta que necessitàvem”,** ha expressat Guillermo Sampedro.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-llanca-l-agenda-urbana-pedraiferro-que-unix-la-programacio-sociocultural-de-tots-els-departaments/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-llanca-l-agenda-urbana-pedraiferro-que-unix-la-programacio-sociocultural-de-tots-els-departaments/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-llanca-l-agenda-urbana-pedraiferro-que-unix-la-programacio-sociocultural-de-tots-els-departaments/ "Linked In")
*   [](mailto:?body=https://aytosagunto.es/va/actualitat/l-ajuntament-llanca-l-agenda-urbana-pedraiferro-que-unix-la-programacio-sociocultural-de-tots-els-departaments/)